МазитIкIэ загъэпсэхуауэ къызэхуосыж
Урысей Федерацэм футболымкIэ и етIуанэ дивизионым и «Ипщэ» гупым щыджэгу «Спартак-Налшыкым» и футболистхэр, мазитIкIэ загъэпсэхуауэ, бэрэжьей кIуам Къэбэрдей-Балъкъэрым и къалащхьэм къыщызэхуэсыжащ.
Абыхэм зыхуагъэхьэзырынущ гъатхэпэм и кIэухым щIэзыдзэжыну 2018 — 2019 гъэхэм екIуэкI зэхьэзэхуэм и етIуанэ Iыхьэм.
«Спартак-Налшыкым» нэгъабэ и кIэухым хэта футболист псори къызэхуэсыжащ гъуащхьауэ Бажэ Амир фIэкIа къэмынэу. Ар яутIыпщащ, Иорданием мазэ зыбжанэкIэ щыджэгуну ирагъэблэгъати.
— ИджыпстукIэ махуэм зэ Налшык зыщыдгъэсэну аращ, — къыджиIащ «Спартак-Налшыкым» и тренер нэхъыжь КIэбышэ Заур. — Абы щхьэусыгъуэ хуэхъуащ щIалэхэм я гъэшхэныр иджыри къэс базэм къызэрыщызэрамыгъэпэщар. Ар зэфIэувэмэ, зыгъэсэныгъэхэр махуэм тIэу екIуэкIынущ.
«Спартак-Налшыкым» и тренер нэхъыщхьэ Труби- цын Сергей зэкIэ гупым дэщIыгъукъым. Ар щоджэ Урысей Футбол Зэгухьэныгъэм и тренер IэщIагъэм и академием икIи зыхущIэкъу «Рro» категориер къыIэрыхьэмэ, премьер-лигэми хамэ къэралхэми я командэхэр игъэсэну Iэмал иIэнущ.
Налшык къыщызэхуэсыжа щIалэхэм иджыпстукIэ ди щIыпIэм зыщагъэхьэзырынущ. ИужькIэ, зэрахабзэу, Нартсанэ (Кисловодск) кIуэну я мурадщ, зыщагъэсэну икIи зэныбжьэгъугъэ зэIущIэхэр ирагъэкIуэкIыну.
Жыласэ Заурбэч.
